b'\n_START_ARTICLE_\nInformacinis karas\n_START_SECTION_\nNATO samprata\n_START_PARAGRAPH_\nPagal 2009 m. patvirtint\xc4\x85 NATO jungtini\xc5\xb3 paj\xc4\x97g\xc5\xb3 informacini\xc5\xb3 operacij\xc5\xb3 doktrin\xc4\x85 informacin\xc4\x97s operacijos (Info Ops) suprantamos kaip karin\xc4\x97s funkcijos, kurios teikia patarimus ir koordinuoja karines informacines veiklas siekiant sukurti reikalingas ry\xc5\xbeto, supratimo ir palaikymo ar potencialaus palaikymo savybes aljanso misij\xc5\xb3 \xc4\xafgyvendinimui.\n_START_SECTION_\nVeiklos b\xc5\xabdai\n_START_PARAGRAPH_\nVeiksm\xc5\xb3 metu platinama norim\xc4\x85 po\xc5\xbei\xc5\xabr\xc4\xaf formuojanti informacija ir stengiamasi u\xc5\xbekirsti keli\xc4\x85 nepageidautin\xc4\x85 nuomon\xc4\x99 remian\xc4\x8diai informacijai._NEWLINE_Informacin\xc4\xaf poveik\xc4\xaf kariaujanti pus\xc4\x97 gali naudoti ir prie\xc5\xa1 savo taut\xc4\x85 (siekiant u\xc5\xbesitikrinti param\xc4\x85 karo metu ar bandant atsverti pana\xc5\xa1ius prie\xc5\xa1i\xc5\xa1kos pus\xc4\x97s veiksmus). Kaip ginklas naudojama informacija neretai b\xc5\xabna arba tiesiog klaidinga, arba bent jau labai tendencingai atrenkama bei pateikiama._NEWLINE_Informacinio karo b\xc5\xabdai gali b\xc5\xabti labai \xc4\xafvair\xc5\xabs. Traukiniai ir l\xc4\x97ktuvai gali b\xc5\xabti melaging\xc5\xb3 navigacijos ar kit\xc5\xb3 pana\xc5\xa1i\xc5\xb3 signal\xc5\xb3 pagalba klaidinami sukeliant katastrofas. Prie\xc5\xa1i\xc5\xa1kos radijo stotys gali b\xc5\xabti slopinamos specialiais trukdym\xc5\xb3 si\xc5\xb3stuvais (metod\xc4\x85 naudojo TSRS slopindama Vakar\xc5\xb3 sto\xc4\x8di\xc5\xb3 transliacijas Taryb\xc5\xb3 S\xc4\x85jungai)._NEWLINE_\xc4\xaevair\xc5\xabs informacinio karo metodai naudojami jau nuo seno (\xc5\xber. nuotrauk\xc4\x85), tokio karo reik\xc5\xa1m\xc4\x97 padid\xc4\x97jo atsiradus virtualiai erdvei. Jam priskiriama ir \xc4\xafsilau\xc5\xbeimai \xc4\xaf informacines sistemas ar atakos kompiuteriniais virusais.\n_START_SECTION_\nTiesiogin\xc4\x97 ir netiesiogin\xc4\x97 ataka\n_START_PARAGRAPH_\nBe tiesiogin\xc4\x97s (agresyvaus savo informacijos platinimo) taikoma ir netiesiogin\xc4\x97 informacin\xc4\x97 ataka. Netiesiogin\xc4\x97s atakos metu siekiama kad prie\xc5\xa1as \xe2\x80\x9epats\xe2\x80\x9c susirinkt\xc5\xb3 reikiam\xc4\x85 paskleisti dezinformacij\xc4\x85. Pavyzd\xc5\xbeiui, plyname lauke nutiesiami netikri pakilimo takai, pristatoma fanerini\xc5\xb3 l\xc4\x97ktuv\xc5\xb3, imituojama \xc4\xafprasta aerodromo veikl\xc4\x85. Prie\xc5\xa1o \xc5\xbevalgyba tai gali interpretuoti kaip tikr\xc4\x85 aerodrom\xc4\x85 ir pati klaidingai informuoti savo vadovyb\xc4\x99, jog \xc4\x8dia sutelktos didel\xc4\x97s prie\xc5\xa1o oro paj\xc4\x97gos. Tokia lyg ir pa\xc4\x8di\xc5\xb3, lyg ir prie\xc5\xa1 prie\xc5\xa1o vali\xc4\x85 surinkta informacija \xc5\xbemon\xc4\x97s neretai link\xc4\x99 tik\xc4\x97ti daug labiau._NEWLINE_Informacinis karas vykdomas bei studijuojamas ir speciali\xc5\xb3j\xc5\xb3 tarnyb\xc5\xb3._NEWLINE_Giminingas psichologiniam karui.'